ग्वालियर। दुश्मन के खेमों में खौफ पैदा करने वाले मिराज फाइटर ग्वालियर की गंदगी से डर रहे हैं। एयरफोर्स के अधिकारियों ने सोमवार जिला प्रशासन के अधिकारियों को बुला कर चिंता जताई कि शहर में वायुसेना केंद्र के आसपास गंदगी बढ़ रही है। इसे रोका नहीं गया तो इसके आसपास मंडराने वाले पक्षियों के टकराने से महाराजपुरा एयरबेस के मिराज क्रैश हो सकते हैं। खास बात ये है कि ग्वालियर को हाल ही में देश के सबसे गंदे शहरों में शामिल किया गया है।
एयरफोर्स अधिकारियों ने इस खतरे के संबंध में सोमवार को जिला प्रशासन और नगर निगम के अफसरों को बुलाकर दिखाया कि कैंपस और इसके आसपास आ रहे स्वर्णरेखा के पानी के कारण पक्षियों की आवाजाही बढ़ गई है। ये पक्षी आसपास से उड़कर मिराज के उड़ान क्षेत्र तक पहुंच रहे हैं। नतीजतन प्रैक्टिस के दौरान बर्ड-हिट क्रैश का खतरा बढ़ रहा है। महाराजपुरा एयरफोर्स स्टेशन के प्रवक्ता संदीप दुबे ने बताया कि दर्जनों एेसे मौके आ चुके हैं, जब पक्षी की वजह से पाइलट को खतरा उठा कर मिराज को शार्प टर्न दे कर बचाना पड़ा।
एयरफोर्स ने इस बात पर भी चिंता जताई कि नालों की गंदगी के अलावा मरे हुए जानवरों के अवशेष भी वायुसेना केंद्र के आसपास के गांवों में फेंके जाने लगें हैं। इन मरे हुए जानवरों के कारण मांसाहारी पक्षी भी मंडराते रहते हैं, इनके मिराज-2000 से टकराने पर देश का ये महत्वपूर्ण एयरक्राफ्ट क्रैश हो सकता है। खास बात है कि हाल ही में मिराज को अपग्रेड करने के लिए 10 हजार करोड़ रुपए का प्लान बनाया गया है।
एयरफोर्स की चिंता को एडीएम शिवराज वर्मा ने जायज बताते हुए कहा कि नगर निगम से इस समस्या को तत्काल दूर करने के लिए एयरफोर्स प्रबंधन के साथ सहयोग करने के निर्देश दिए गए हैं। एयरफोर्स अधिकारियों के साथ हुई बैठक में शामिल हुए नगर निगम के अपर आयुक्त दौलतानी ने भरोसा दिलाया है कि महाराजपुरा के आसपास की गंदगी और समस्या बने नाले में पानी तत्काल रोका जाएगा।
आगे की स्लाइड्स में गंदगी जो बनी मिराज के लिए खतरा....
hin_Deva hin_Deva hin_Deva hin_Deva hin_Deva